# Línia evolutiva de Ponyta

Ponyta (ポニータ, Ponīta) i Rapidash (ギャロップ, Gyaroppu) són dues espècies de Pokémon que apareixen a la franquícia Pokémon, una sèrie de videojocs, anime, mangues, llibres, cartes col·leccionables i altres mitjans que fou inventada per Satoshi Tajiri i ha generat milers de milions de dòlars en beneficis per a Nintendo i Game Freak. Aparegueren per primera vegada als videojocs Pokémon Red i Pokémon Green, llançats al Japó el 1996.
Ponyta, que recorda un poni, i Rapidash, que sembla un unicorn, són cavalls amb la crinera i la cua en flames. Tots dos foren concebuts per l'equip de Game Freak i dibuixats per Ken Sugimori. Són de tipus foc (amb formes regionals de tipus psíquic i fada) i ocupen els números 77 i 78 de la Pokédex Nacional, una enciclopèdia que descriu les diferents espècies de Pokémon.
Gaudeixen d'una certa popularitat, especialment entre les nenes, per la seva bellesa. Rapidash ha estat reconegut per IGN i MTV Multiplayer com un dels cavalls de videojocs més famosos.

## Concepte i creació

La franquícia Pokémon, propietat de Nintendo, sortí al mercat al Japó el 1996 amb els videojocs Pokémon Red i Pokémon Green. L'objectiu dels jocs és capturar i entrenar Pokémon per enfrontar-se amb altres entrenadors. Cada Pokémon té un o dos tipus (p. ex. aigua, foc o planta) que en determinen les febleses i resistències en combat. Quan s'entrenen, aprenen atacs nous i poden evolucionar en un altre Pokémon.

### Disseny

Igual que la majoria de Pokémon, Ponyta i Rapidash foren dissenyats per l'equip de desenvolupament de personatges de Game Freak. Ken Sugimori feu els últims retocs al seu aspecte per a la primera generació de jocs de Pokémon, Pokémon Red i Pokémon Green, venuts com a Pokémon Red i Pokémon Blue fora del Japó.
Ni Nintendo ni Game Freak han indicat d'on tragueren la inspiració per a aquests Pokémon. Tanmateix, alguns fans han suggerit que podrien basar-se en els cavalls de foc de diferents mitologies, com ara els cavalls solars que tiren el carro del déu Hèlios en la mitologia grega, els Ashvins de la mitologia índia o els cavalls de la mitologia nòrdica. Els dissenyadors mai no han confirmat aquestes referències.

### Nom

Ponyta i Rapidash reberen els noms originals de Ponīta (ポニータ) i Gyaroppu (ギャロップ) en japonès. Aquests noms foren adaptats a tres llengües per al llançament dels jocs a Occident: l'anglès, el francès i l'alemany. Les altres traduccions occidentals del joc fan servir els noms anglesos.
Nintendo volgué donar a les espècies de Pokémon noms «enginyosament descriptius», que estiguessin relacionats amb l'aspecte o els poders de les criatures. L'objectiu era que els personatges fossin més comprensibles per als infants, particularment els estatunidencs. Així com Ponyta manté el seu nom (amb l'ortografia canviada per conservar-ne la pronunciació) en anglès, alemany i francès, la seva evolució fou reanomenada a Rapidash en anglès, Gallopa en alemany i Galopa en francès. En la versió beta anglesa, el seu nom era Gallop, com en la versió japonesa, però posteriorment fou canviat. Segons IGN, el nom «Ponyta» ve de la paraula pony (‘poni’), mentre que «Rapidash» és un mot creuat entre rapid (‘ràpid’) i dash (‘córrer’), en referència a la seva velocitat. El nom francès Galopa i el nom alemany Gallopa provenen del galop, l'aire més ràpid dels cavalls. En coreà, el seu nom és 날쌩마 (Nalssaengma), i en xinès 烈焰馬, que significa literalment 'cavall de flames crepitants'.

## Característiques

Ponyta evoluciona a Rapidash. En els videojocs, aquesta evolució es produeix quan Ponyta arriba al nivell 40. Fins a la cinquena generació de Pokémon, eren els dos únics Pokémon d'aspecte equí entre els centenars de criatures imaginades per l'equip de Nintendo. Tots dos són de color crema a groc pàl·lid, amb crineres en flames. La Pokédex, enciclopèdia fictícia de l'univers de Pokémon, els descriu com a «cavall de foc». Igual que la immensa majoria de Pokémon, Ponyta i Rapidash no poden parlar. En les seves aparicions als videojocs i la sèrie animada, emeten sons similars a renills. Segons la Pokédex, són diürns, gregaris i herbívors. Es tracta de Pokémon molt àgils que viuen a les praderies o les muntanyes.

### Ponyta

Ponyta recorda un poni. La seva crinera i la seva cua, fetes de flames, broten una hora després del naixement i fan que tingui un aspecte impressionant. És capaç de regular la intensitat d'aquestes flames, sia reduint-la per no calar foc al seu fenc o augmentant-la fins a la temperatura de fusió del coure en combat. Aquesta capacitat es pot veure en l'anime, quan Ash Ketchum deixa de cremar-se quan toca la crinera d'un Ponyta i descobreix així que s'ha guanyat l'amistat del Pokémon. Les seves peülles són deu vegades més dures que el diamant. Pot esclafar qualsevol cosa en poc temps. Té el cos lleuger i les potes tremendament fortes. Segons la Pokédex, pot saltar per sobre de la Torre Eiffel o Ayers Rock i absorbir l'impacte de l'aterratge. Pot trencar el crani dels seus enemics amb les peülles. Quan acaba de néixer, amb prou feines es pot mantenir dempeus, però les potes se li van enfortint a força de galopar. A poc a poc es va fent més ràpid per poder seguir els seus pares. S'entrena en zones d'herba alta per convertir-se en un gran saltador.
Com alguns altres Pokémon, Ponyta té una forma regional, que en el seu cas es troba a Galar. Aquesta forma, que ha estat descrita com a «ridículament bufona» per IGN, es diferencia del Ponyta comú pel fet de tenir una banya al cap i crins de tonalitats pastel que sembla feta de cotó fluix de sucre en lloc de flames. Des del punt de vista de la mecànica de joc, és de tipus psíquic en lloc de tipus foc, aprèn diversos atacs diferents i té Pastel Veil (‘Vel Pastel’) com a segona habilitat en lloc de Flash Fire (‘Incendi’). El Ponyta de Galar fou presentat a la tardor del 2019 com un dels nous Pokémon de Pokémon Shield.

### Rapidash

Rapidash és la forma evolucionada de Ponyta. Igual que aquest últim, és un cavall de color groc pàl·lid amb la crinera i la cua en flames. Se'n diferencia per la banya d'unicorn que té al front, la major llargada de la seva crinera i el fet de tenir flames de tonalitats taronja i vermelles als turmells en lloc de les cuixes. Els seus ulls, que tenen l'iris vermell, són proporcionalment més petits i tenen una forma diferent.
En el món Pokémon, se'l pot veure corrent pels camps i les planes de manera relaxada amb altres membres del seu ramat. Tanmateix, és molt competitiu i, quan veu passar alguna cosa més ràpida, com ara un cotxe o un tren, intenta atrapar-la a tota velocitat. En aquestes situacions, pot accelerar de 0 a 240 km/h en només deu passos i les flames dels seus crins es tornen més vives. Les seves peülles amb prou feines toquen a terra i, vist des de lluny, pot semblar que corri sobre l'aire. Igual que en el cas de Ponyta, les seves peülles són més dures que el diamant. En combat, aquest Pokémon s'envolta de flames i carrega contra els seus contrincants escopint foc. Els crins, com els de Ponyta, estan extremament calents i poden causar cremades. Quan Rapidash es posa a córrer, les flames dels seus crins s'aviven i, a mesura que va agafant velocitat, s'allarguen i deixen anar guspires ardents.
La forma de Galar de Rapidash segueix el mateix patró de colors que la seva forma preevolucionada, amb una gamma de tonalitats pastel, els crins i la cua més llargs i una banya encara més gran que la del Rapidash comú. Des del punt de vista de la mecànica de joc, és de tipus psíquic i fada en lloc de tipus foc, aprèn diversos atacs diferents i té Pastel Veil (‘Vel Pastel’) com a segona habilitat en lloc de Flash Fire (‘Incendi’). El Ponyta de Galar fou presentat a la tardor del 2019 com un dels nous Pokémon de Pokémon Shield.

## Aparicions
### Videojocs

Ponyta i Rapidash apareixen a la sèrie de videojocs Pokémon, de la qual s'havien venut més de 300 milions de còpies a novembre del 2017. Formen part de la primera generació de Pokémon, presentada a les versions japoneses de Pokémon Red i Pokémon Green. La versió de demostració beta també incloïa «Puchikoon», una preevolució de Ponyta que no acabà sortint a les versions definitives. Malgrat que fou recuperat per a la versió de demostració beta de Pokémon Gold i Pokémon Silver, tampoc no aparegué en les versions definitives de la segona generació.
Es pot obtenir un ou de Ponyta fent criar dos Pokémon, un dels quals ha de ser un Ponyta o un Rapidash mascle. Les seves habilitats especials són Run Away (‘Fuga’), que fa que sigui més fàcil fugir dels Pokémon salvatges, i Flash Fire (‘Incendi’), que els permeten absorbir els atacs de tipus foc que reben i utilitzar-los per augmentar la potència dels seus propis atacs del mateix tipus. La segona habilitat de les formes de Galar, Pastel Veil (‘Vel Pastel’), les protegeix del verí i cura els Pokémon aliats enverinats. A maig del 2020, el Ponyta i el Rapidash de Galar eren els únics Pokémon amb aquesta habilitat. Entre els atacs que aprenen hi ha Megahorn (‘Megabanya’), Agility (‘Agilitat’), Fire Spin (‘Gir Foc’), Take Down (‘Aterrada’) i Fury Attack (‘Atac Fúria’). Els seus atacs més potents inclouen Fire Blast (‘Flamarada’), Bounce (‘Bot’) i Flare Blitz (‘Escomesa Ígnia’).
Chimchar i Ponyta són els únics Pokémon bàsics de tipus foc de Sinnoh, la regió en la qual tenen lloc els jocs Pokémon Diamond, Pokémon Pearl i Pokémon Platinum. A més a més, és un dels catorze Pokémon que tenen una descripció en sis llengües a la Pokédex.

### Anime

L'anime i les pel·lícules de Pokémon narren les aventures d'Ash Ketchum, un jove entrenador de Pokémon que viatja pel món per capturar Pokémon, combatre altres entrenadors i convertir-se en un mestre Pokémon. La trama sovint divergeix de la dels videojocs. Ponyta i Rapidash tenen un paper important a l'episodi The Flame Pokémon-athon!. El dia abans d'una cursa de Pokémon, el Team Rocket es conxorxa amb un competidor per provocar un accident que deixa Lara Laramie fora de joc. Ash s'ofereix a muntar el Ponyta de Lara per participar-hi, tot i que s'ha de guanyar l'acceptació del Pokémon per no cremar-se quan li toca els crins. Durant la cursa, el Ponyta és atacat diverses vegades pel Dodrio del rival de Lara. A la recta final de la cursa, evoluciona a Rapidash, «el Pokémon més ràpid del món», i aconsegueix superar el Dodrio per imposar-se a la línia d'arribada. Rapidash també apareix a l'animació d'introducció de tots els episodis de la primera temporada.
Aquests Pokémon apareixen en segon pla en altres episodis. Un Ponyta i un Rapidash formen part de la companyia de circ de Stella a It's Mr. Mime Time. A l'episodi especial de Nadal de la primera temporada, Holiday Hi-Jynx, un Ponyta tira el trineu del Pare Noel, que exclama: «no tinc rens, tinc un Ponyta!». Aquesta funció recau sobre Stantler en episodis posteriors. A Throwing in the Noctowl apareixen dos Ponyta a bord del Hoothoot Express. Tot i que només apareix durant uns segons, és un Rapidash el que permet a Jon Dickson guanyar la Lliga Pokémon de Johto en derrotar el Rhydon de l'altre finalista a Johto Photo Finish. A l'episodi especial Time Warp Heals All Wounds, la infermera Joy té un Ponyta.
A Pokémon: The First Movie surt el Rapidash d'una entrenadora, que és capturat i clonat per Mewtwo. El clon torna a aparèixer en Pokémon: Mewtwo Returns.

### Manga

Ponyta i Rapidash apareixen al manga Pokémon Adventures. Rapidash és la muntura del líder de gimnàs Blaine, que protegeix l'heroi Ash contra Mewtwo. Ponyta és el primer contrincant del segon cicle de la sèrie. L'entrenadora Platinum, heroïna del cicle homònim de la sèrie, també té un Ponyta que li serveix de muntura. Aquest Pokémon és relativament feble i perd molts combats contra líders de gimnàs, però aconsegueix derrotar el Bronzong de Byron i poc després evoluciona a Rapidash.

### Joc de cartes

El joc de cartes de Pokémon és un joc de cartes col·leccionables amb un objectiu semblant al d'un combat de Pokémon en els videojocs. Es tracta de fer servir cartes (cadascuna de les quals té punts forts i punts febles) per derrotar els Pokémon del contrincant i ser el primer jugador a agafar totes les cartes de premi. Ponyta i Rapidash formen part del joc des de la primera edició com a cartes d'etapa 1 i 2, respectivament, tipus foc, debilitat contra el tipus aigua i cap resistència. N'hi ha una versió fosca.

## Acollida crítica

Rapidash fou elegit en 90è lloc a la classificació de Pokémon més populars segons els lectors d'IGN (d'entre els 650 que es coneixien a finals del 2010). Jack DeVries escrigué que en evolucionar a un unicorn Ponyta esdevé «encara més genial», afegint que «Rapidash és ràpid com una mala cosa, poderós i, d'alguna manera, fins i tot arriba a ser bonic malgrat que tot el seu cos et pot matar». Segons DeVries, Rapidash és atractiu per a tothom: «[é]s igual que prefereixis els Pokémon bufons o els rebels, Rapidash és les dues coses alhora». Un altre editor d'IGN comentà que, tot i que no era el seu Pokémon de tipus foc preferit, molts entrenadors valoren la seva gran velocitat i li donen un lloc important entre els Pokémon d'aquest tipus. Així mateix, GameSpot inclogué Rapidash en la llista dels «32 únics Pokémon que importen».
Una editora d'IGN escrigué que Ponyta «no és gaire cosa», però que li agradava perquè evoluciona a un Pokémon «d'una bellesa absolutament captivant», tot afegint que Rapidash era el seu Pokémon de tipus foc preferit, malgrat que sovint és passat per alt en benefici de Pokémon més populars, com ara Charizard, Typhlosion i Arcanine.
MTV Multiplayer dugué a terme un sondeig per elegir el millor cavall de videojocs, amb la participació d'un jurat compost per Ken Levine, de 2K Boston, el periodista Leigh Alexander, Mike Krahulik, de Penny Arcade, i Kari Unebasami (Tofuburger), d'I Can Has Cheezburger?. Aquests tres últims classificaren Rapidash en segon, primer i tercer lloc, respectivament. Segons Tofuburger, Rapidash és «bufó i manyac», però també perillós. A un membre de l'equip de GamesRadar+ li «agrada[va] molt» Rapidash, tot i considerar que hi havia millors opcions. Els autors de Pokémon Top 10 Handbook, Tracey West it Katherine Noll, elegiren Rapidash com a quart millor Pokémon de tipus foc. Joseph Jay Tobin, autor d'un estudi universitari sobre l'impacte de Pokémon, ha destacat la popularitat de Ponyta entre les nenes.

## Notes

* 1 2 3 4 5 Forma comuna.
* 1 2 3 4 5 6 Forma regional.
* ↑ La figura d'un cavall de foc també apareix en l'astrologia xinesa amb el signe del cavall de foc, així com a l'Apocalipsi, on el segon dels quatre genets de l'Apocalipsi porta un cavall «roig com el foc» ; aquests referències mai no han estat confirmades.
* ↑ El concepte de nivell no s'aplica a l'evolució en l'anime i les pel·lícules.
* ↑ Pokémon Black i Pokémon White introduïren altres Pokémon que recorden els cavalls, incloent-hi Keldeo.
* ↑ Vegeu, per exemple, l'episodi 33 de la primera temporada de la sèrie animada, així com les diferents versions dels videojocs.
* ↑ Aquesta referència cultural és pròpia de les edicions occidentals dels videojocs. En les edicions japoneses, l'edifici que s'esmenta és la Torre de Tòquio.

## Referències

* ↑ «Pokémon Franchise Approaches 150 Million Games Sold» (en anglès). PR Newswire. Nintendo, 04-10-2005 [Consulta: 21 setembre 2020].
* ↑ Haddadène i Lassinat-Foubert, 2015, p. 95.
* 1 2 «2. 一新されたポケモンの世界» (en japonès). Nintendo. [Consulta: 10 setembre 2010].
* 1 2 Bishop, S. «Game Freak on Pokémon !» (en anglès). CVG, 30-05-2003. [Consulta: 2 juliol 2008].
* 1 2 3 «Rapidash» (en anglès). Bulbapedia. [Consulta: 9 juliol 2009].
* ↑ «077 - Ponyta» (en anglès). Tabkam. [Consulta: 5 juliol 2011].
* ↑ Shih et al., 2019, p. 8.
* ↑ «PokéMania» (en anglès). Time, 22-11-1999. [Consulta: 15 setembre 2008].
* ↑ «Ponyta» (en anglès). IGN. [Consulta: 3 juliol 2011].
* 1 2 «Rapidash» (en anglès). [Consulta: 3 juliol 2011].
* 1 2 «Galopa» (en francès). Puissance Pokémon. Arxivat de l'original el 2009-06-29. [Consulta: 7 juliol 2009].
* ↑ West, 2009, p. 77.
* 1 2 Silvestri, 2008, p. 208.
* ↑ Game Freak. Pokémon Diamond. (en anglès). «Pokédex: Les seves impressionants cua i crinera de foc li creixen una hora després de néixer.»
* 1 2 Game Freak. Pokémon LeafGreen. (en anglès). «Pokédex: Les seves peülles són deu vegades més dures que el diamant. Pot esclafar qualsevol cosa en poc temps.»
* ↑ Game Freak. Pokémon Stadium. (en anglès). «Pokédex: Capaç de saltar per sobre de la Torre Eiffel d'un sol bot enorme.»
* ↑ Game Freak. Pokémon FireRed. (en anglès). «Pokédex: Pot saltar per sobre d'Ayers Rock d'un sol bot.»
* ↑ Game Freak. Pokémon Yellow. (en anglès). «Pokédex: És capaç de saltar molt alt. N'absorbeix l'impacte amb les seves peülles i les seves potes robustes.»
* ↑ Game Freak. Pokémon Platinum. (en anglès). «Pokédex: Quan neix, amb prou feines es pot mantenir dempeus. Tanmateix, les potes se li tornen més fortes i ràpides a força de galopar.»
* ↑ Game Freak. Pokémon Gold. (en anglès). «Pokédex: Quan neix, no corre gaire. Segueix els seus pares per anar-se fent més ràpid.»
* ↑ Game Freak. Pokémon Crystal. (en anglès). «Pokédex: Després d'entrenar-se saltant per sobre d'herba que creix cada dia, s'ha convertit en un saltador de talla mundial.»
* ↑ «The ridiculously cute Galarian Ponyta will be exclusive to Pokémon Shield.» (en anglès). IGN, 09-10-2019. [Consulta: 28 febrer 2020].
* ↑ Craddock, R. «Galarian Ponyta Officially Confirmed, Will Be Exclusive To Pokémon Shield» (en anglès). Nintendo Life, 09-10-2019. [Consulta: 28 febrer 2020].
* ↑ Lipperini, 2000, p. 228.
* ↑ Game Freak. Pokémon Emerald. (en anglès). «Pokédex: Sol trotar sense rumb per camps i planes. Tanmateix, si hi ha d'anar a algun lloc, se li aviva el foc dels crins i emprèn un galop flamejant a una velocitat de fins a 240 km per hora.»
* ↑ Game Freak. Pokémon Stadium. (en anglès). «Pokédex: No pot evitar córrer darrere de trens o cotxes ràpids.»
* ↑ Game Freak. Pokémon Red i Pokémon Blue. (en anglès). «Pokédex: Molt competitiu, aquest Pokémon persegueix tot allò que es mou ràpidament amb l'esperança de guanyar.»
* ↑ Game Freak. Pokémon Yellow. (en anglès). «Pokédex: Li encanta córrer. Si veu alguna cosa més ràpida que ell, intentarà atrapar-la a tota velocitat.»
* ↑ Game Freak. Pokémon LeafGreen. (en anglès). «Pokédex: Molt competitiu, aquest Pokémon persegueix tot allò que es mogui ràpidament i intenta sortir-ne airós.»
* ↑ Game Freak. Pokémon Silver. (en anglès). «Pokédex: Amb una acceleració increïble, pot assolir els 240 km/h en només deu passos.»
* ↑ Game Freak. Pokémon Gold. (en anglès). «Pokédex: Quan galopa, les seves quatre peülles amb prou feines toquen a terra perquè es mou rapidíssimament.»
* ↑ Game Freak. Pokémon Ranger. (en anglès). «Directori: Rapidash ataca envoltat de flames que carbonitzen tot allò que toquen.»
* ↑ Game Freak. Pokémon Diamond. (en anglès). «Pokédex: El seu crin ardent sembla una fletxa quan corre.»
* ↑ Game Freak. Pokémon Crystal. (en anglès). «Pokédex: Com més velocitat agafa, més gran és l'estela de foc que deixen els seus crins.»
* ↑ Game Freak. Pokémon Platinum. (en anglès). «Pokédex: Quan galopa, el seu crin ardent guspireja i li dona un aspecte encara més impressionant.»
* ↑ Michael, C. «Galarian Rapidash revealed in Pokémon Sword and Shield leaks» (en anglès). Dot Esports, 3 novembre 2019. [Consulta: 19 maig 2020].
* ↑ Hernández, A. «Conoce a Puchikoon, la descartada preevolución Pokémon de Ponyta» (en castellà). Nintenderos, 3 març 2020. [Consulta: 19 agost 2023].
* ↑ «Galopa» (en francès). Pokébip. [Consulta: 8 juliol 2009].
* ↑ «Pokémon Diamond/Pearl - Foreign Dex Entries» (en anglès). Serebii.net. [Consulta: 3 juliol 2011].
* ↑ Haddadène i Lassinat-Foubert, 2015, p. 291 i 292.
* ↑ «The Flame Pokemon-athon!» (en anglès). A: Pokémon (1998), 4Kids Entertainment.
* ↑ Sweeny, A. «The original Pokemon theme song gets a cover in this new Let's Go trailer» (en anglès). Nintendo Enthusiast, 17 novembre 2018. Arxivat de l'original el 2021-10-17. [Consulta: 21 setembre 2020].
* ↑ «It's Mr. Mime Time» (en anglès). A: Pokémon (1999), 4Kids Entertainment.
* ↑ «Holiday Hi-Jynx» (en anglès). A: Pokémon (1999), 4Kids Entertainment.
* ↑ Zwiezen, Z. «Stantler Pulls Santa's Sleigh And Has Magical Antlers That Warp Reality» (en anglès). Kotaku, 21 desembre 2019. [Consulta: 21 setembre 2020].
* ↑ «Throwing in the Noctowl» (en anglès). A: Pokémon (2002), 4Kids Entertainment.
* ↑ «Johto Photo Finish» (en anglès). A: Pokémon (2003), 4Kids Entertainment.
* ↑ «Time Warp Heals All Wounds» (en anglès). A: Pokémon (2006), The Pokémon Company International.
* ↑ «Mewtwo Returns» (en anglès). Serebii.net. [Consulta: 21 setembre 2020].
* ↑ Kusaka, H. Saffron City Siege (en anglès). Viz Comics, 2001. ISBN 978-1-56931-560-6.
* ↑ Kusaka, H. A Trainer in Yellow (en anglès). Viz Comics, 2002. ISBN 978-1-56931-710-5.
* ↑ Kusaka, H. Pokémon Adventures: Diamond and Pearl/Platinum, Vol. 5 (en anglès). Viz Comics, 2012. ISBN 978-1-4215-3913-3.
* ↑ TPCI, 2020, p. 3.
* ↑ «TCG Team Rocket — #44 Dark Rapidash» (en anglès). Serebii.net. [Consulta: 21 setembre 2020].
* ↑ «Top Pokémon: Rapidash» (en anglès). IGN, 2010. Arxivat de l'original el 2016-10-18. [Consulta: 30 juny 2011].
* ↑ Cartelli, L.; Van Allen, F. «The Only 32 Pokémon That Matter» (en anglès), 11 març 2019. [Consulta: 31 maig 2020].
* ↑ «Ponyta» (en anglès). IGN. Arxivat de l'original el 2020-06-08. [Consulta: 8 juny 2020].
* ↑ «Rapidash» (en anglès). IGN. Arxivat de l'original el 2020-06-08. [Consulta: 8 juny 2020].
* ↑ «The greatest video gamehorse revealed as chosen by our stunningly high profil panel» (en anglès). MTV Multiplayer. Arxivat de l'original el 2010-02-04. [Consulta: 1 juliol 2011].
* ↑ «Pokemon monday: Ditto is a failed Mew clone» (en anglès). GamesRadar+, 14 desembre 2010. [Consulta: 21 setembre 2020].
* ↑ West i Noll, 2007.
* ↑ Tobin, 2004, p. 283.

## Bibliografia

* Haddadène, A.; Lassinat-Foubert, L. «Les mécaniques de jeu». A: Générations Pokémon : 20 ans d'évolutions (en francès). Third éditions, 2015. GP. ISBN 9791094723203.
* Lipperini, L. Generazione Pokémon: i bambini e l'invasione planetaria dei nuovi "giocattoli di ruolo" (en italià). Castelvecchi, 2000. ISBN 9788882102494.
* Shih, S. S.; Ackerman, J.; Hermalin, N.; Inkelas, S.; Jang, H.; Johnson, J. «Cross-linguistic and language-specific sound symbolism: Pokémonastics» (en anglès), 2019. [Consulta: 21 setembre 2020].
* Silvestri, C. Pokémon Ultimate Handbook (en francès). Scholastic Inc., 2008. ISBN 0545078865.
* The Pokémon Company International. «Reglas del Juego de Cartas Coleccionables Pokémon» (en castellà), 2020. [Consulta: 31 maig 2020].
* Tobin, J. J. Pikachu's Global Adventure: The Rise and Fall of Pokémon (en anglès). Duke University Press, 2004. ISBN 9780822332879.
* West, M. I. The Japanification of children's popular culture: from Godzilla to Miyazaki (en anglès). Scarecrow Press, 2009. ISBN 0810851210.
* West, T.; Noll, K. Pokémon Top 10 Handbook (en anglès). Scholastic, 2007. ISBN 9780545001618.

## Enllaços externs

* Ponyta a Bulbapedia (anglès)
* Rapidash a Bulbapedia (anglès)
Espècies de Pokémon :